คปภ. ขานรับมติ ครม. เร่งขับเคลื่อนโครงการประกันภัยข้าวนาปี-ข้าวโพดเลี้ยงสัตว์ปี 2562
คปภ. ขานรับมติ ครม. เร่งขับเคลื่อนโครงการประกันภัยข้าวนาปี-ข้าวโพดเลี้ยงสัตว์ปี 2562 นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.)เปิดเผยว่า ตามที่คณะรัฐมนตรี (ครม.) มีมติเมื่อวันที่ 18 กุมภาพันธ์ 2562 เห็นชอบในหลักการการดำเนินโครงการประกันภัยข้าวนาปี ปีการผลิต 2562 กำหนดเป้าหมายไม่เกิน 30 ล้านไร่ โดยภาครัฐให้การสนับสนุนค่าเบี้ยประกันภัย จำนวนเงินทั้งสิ้น 1,740.60 ล้านบาท และ ครม. ยังเห็นชอบในหลักการการดำเนินโครงการประกันภัยข้าวโพดเลี้ยงสัตว์ ปีการผลิต 2562 กำหนดพื้นที่เป้าหมายไม่เกิน 3 ล้านไร่ โดยภาครัฐสนับสนุนค่าเบี้ยประกันภัย จำนวนเงินทั้งสิ้น 121.80 ล้านบาท สำนักงาน คปภ. เตรียมความพร้อมและเดินหน้าขับเคลื่อนโครงการดังกล่าว เพื่อให้ทันฤดูกาลเพาะปลูก โดยนายทะเบียนได้ให้ความเห็นชอบแบบและข้อความกรมธรรม์ประกันภัยและอัตราเบี้ยประกันภัยข้าวนาปี ปีการผลิต 2562 แล้ว 2 กรมธรรม์ คือ กรมธรรม์ประกันภัยข้าวนาปี ปีการผลิต 2562 สำหรับรายย่อย (ไมโครอินชัวรันส์) และอัตราเบี้ยประกันภัย และกรมธรรม์ประกันภัยข้าวนาปี ปีการผลิต 2562 สำหรับรายย่อย (ไมโครอินชัวรันส์) ส่วนเพิ่มและอัตราเบี้ยประกันภัย พร้อมกันนี้ สำนักงาน คปภ. โดยนายทะเบียนยังได้ให้ความเห็นชอบแบบและข้อความกรมธรรม์ประกันภัยและอัตราเบี้ยประกันภัยข้าวโพดเลี้ยงสัตว์ ปีการผลิต 2562 จำนวน 2 กรมธรรม์ คือ กรมธรรม์ประกันภัยข้าวโพดเลี้ยงสัตว์ ปีการผลิต 2562 สำหรับรายย่อย (ไมโครอินชัวรันส์) และอัตราเบี้ยประกันภัย และกรมธรรม์ประกันภัยข้าวโพดเลี้ยงสัตว์ ปีการผลิต 2562 สำหรับรายย่อย (ไมโครอินชัวรันส์) ส่วนเพิ่มและอัตราเบี้ยประกันภัย โดยจะเริ่มรับประกันภัยในปีการผลิต 2562 ได้ทันทีจนถึงวันที่ 30 มิถุนายน 2562 ยกเว้นภาคใต้ถึงวันที่ 15 ธันวาคม 2562